### NN 157/2023 (28.12.2023.), Odluka o porezima Općine Magadenovac

Općina Magadenovac

2466

Na temelju članka 42. Zakona o lokalnim porezima (»Narodne novine« br. 115/16, 101/17, 114/22 i 114/23) i članka 30. Statuta Općine Magadenovac (»Službeni glasnik Općine Magadenovac« br. 1/18, 2/20 i 2/21), Općinsko vijeće Općine Magadenovac na 17. sjednici održanoj 14. prosinca 2023. godine, donosi

ODLUKU

O POREZIMA OPĆINE MAGADENOVAC

I. TEMELJNA ODREDBA

Članak 1.

Ovom se Odlukom propisuju vrste poreza koje pripadaju Općini Magadenovac, visina poreza na kuće za odmor, predmet oporezivanja porezom na korištenje javnih površina, kao i visina, način i uvjeti plaćanja poreza na korištenje javnih površina te nadležno porezno tijelo za utvrđivanje, evidentiranje, nadzor, naplatu i ovrhu radi naplate navedenih poreza.

II. VRSTE POREZA

Članak 2.

Općinski porezi jesu:

1. porez na kuće za odmor,

2. porez na korištenje javnih površina.

Članak 3.

III. POREZ NA KUĆE ZA ODMOR

Porez na kuće za odmor na području Općine Magadenovac plaća se u visini od 1,00 EUR /m2 korisne površine kuće za odmor.

IV. POREZ NA KORIŠTENJE JAVNIH POVRŠINA

Članak 4.

Javnom površinom smatra se svaka površina čije je korištenje namijenjeno svima i pod jednakim uvjetima (javne zelene površine, trgovi, parkovi, igrališta i javno-prometne površine (ulice, pločnici) i sl.).

Članak 5.

Porez na korištenje javnih površina plaća se u iznosima kako slijedi:

– za postavljanje kioska i montažnih objekata – 70,00 EUR – godišnje,

– za postavljanje pokretnih naprava za prodaju plodina – 15,00 EUR – mjesečno,

– za postavljanje pokretnih naprava za pružanje ugostiteljskih usluga i trgovina – 30,00 EUR – mjesečno,

– ugostiteljski vrtovi i terase – 0,50 EUR/m2 – mjesečno,

– postavljanje cirkusnih šatora, zabavnih parkova – 1,00 EUR/m2 – dnevno,

– pokretne trgovine – 15,00 EUR – mjesečno,

– javne površine ispred trgovina koje se koriste za izlaganje i prodaju robe – 15,00 EUR – mjesečno.

Članak 6.

Porez na korištenje javnih površina za postavljanje reklamnih panoa plaća se godišnje kako slijedi:

– reklamni pano do 2 m2 – 50,00 EUR,

– reklamni pano veći od 2 m2 – 100,00 EUR.

Članak 7.

Porez za korištenje javnih površina za postavljanje šatora za obavljanje ugostiteljskih usluga plaćaju porez na korištenje javnih površina – dnevno za šator veličine

– do 50 m2 – 50,00 EUR,

– 50 m2 i više – 100,00 EUR.

Članak 8.

Obveznici poreza na korištenje javnih površina za postavljanje štandova za prodaju robe prigodnu za dane blagdana (Nova godina, Božić, blagdan Svih Svetih, Uskrs, crkveni godovi i sl.) plaćaju porez na korištenje javne površine u iznosu od 4,00 EUR/m2 dnevno.

Članak 9.

Obveznici poreza na korištenje javnih površina koji koriste javnu površinu za prodaju poljoprivrednih proizvoda, cvijeća, božićnih jelki, plaćaju porez na korištenje javnih površina u iznosu od 5,00 EUR dnevno.

Ako objekt zauzima javnu površinu tijekom cijele godine i time onemogućuje korištenje te površine za druge namjene, korisnik javne površine plaćat će porez za korištenje javne površine tijekom cijele godine.

V. PROVEDBENE ODREDBE

Članak 10.

Poslove utvrđivanja, evidentiranja, nadzora, naplate i ovrhe radi naplate poreza iz članka 2. ove Odluke obavlja Ministarstvo financija, nadležna Porezna uprava.

VI. DAVANJE OVLASTI FINA-i

Članak 11.

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknada koja pripada Ministarstvu financija, Poreznoj upravi u iznosu od 5 % od ukupno uplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

VII. PRIJELAZNE I ZAVRŠNE ODREDBE

Članak 12.

Postupci utvrđivanja poreza započeti po odredbama Odluke o općinskim porezima Općine Magadenovac (»Službeni glasnik Općine Magadenovac«, broj 11/19), koji nisu dovršeni do stupanja na snagu ove Odluke, dovršit će se prema odredbama Odluke o općinskim porezima Općine Magadenovac (»Službeni glasnik Općine Magadenovac«, broj 11/19).

Članak 13.

Stupanjem na snagu ove Odluke, prestaje važiti Odluka o općinskim porezima Općine Magadenovac koja je objavljena u »Službenom glasniku Općine Magadenovac«, broj 11/19 i »Narodnim novinama« broj 121/19.

Članak 14.

Ova Odluka objavit će se u Službenom glasniku Općine Magadenovac, a stupa na snagu 1. siječnja 2024. godine.

Klasa: 410-01/23-01/3

Urbroj: 2158-26-01-23-6

Magadenovac, 14. prosinca 2023.

Predsjednik
 Općinskog vijeća
 Matko Davidović, bacc. physioth., v. r.